**אבא בר אייבו** (ג'תתקל"ה, 175 (לערך)–247; נודע גם בשמות: **רב**, **אבא אריכא, רבינו**) היה חכם תלמודי מחשובי האמוראים, ומייסד ישיבת סורא. היה מאחרוני התנאים, ומראשוני אמוראי בבל. חזרתו מארץ ישראל לבבל נחשב כאירוע רב חשיבות ש־"העניק את הדחיפה המכרעת לקראת ההתפתחות של מרכז רוחני יהודי בבבל", ושסימן את תחילת חילופי התרבויות בין הקהילות בארץ ישראל ובבל.

למד תורה מפי רבי יהודה הנשיא, וכן מפי דוֹדוֹ, רבי חייא. רב נזכר פעמים רבות בתלמוד במחלוקותיו עם שמואל, נחשב כמחמיר בהלכה ותרם תרומה משמעותית לחיבור התפילות.

קורות חייו
----------

### העלייה לארץ ישראל

רב נולד בעיר כפרי בבבל, לאייבו בר אחא כרסלא (לפי כת"י: בר סלא), סבו היה אבא בר אחא בר סלא מכפרי. הוא הצטרף אל דודו, רבי חייא הגדול, כשעלה לארץ ישראל. רבי חייא הצטרף לבית מדרשו של רבי יהודה הנשיא בציפורי או בבית שערים. 

בצעירותו למד אצל גדולי התנאים: רבי אלעזר ברבי שמעון, רבי ישמעאל ברבי יוסי ורבי אלעזר ברבי יוסי, רבי אלעזר ברבי צדוק, רבי חנינא בן עקיבא, רבי יוסי איש הוצל והתנא מבוג. רבו המובהק הראשון היה ככל הנראה רבי יצחק בר אבדימי, גם רב כהנא רבה שקיימת דעה ששמו היה רב כהנא בר מלכיו נמנה עם רבותיו. כמו כן למדו רב ובן דודו, רבה בר חנה, בישיבתו של דודם, רבי חייא, בטבריה, שם שימש גם כמתורגמנו של רבי חייא. לאחר מכן הצטרפו לבית מדרשו של רבי, ולמדו גם מפי הנשיא עצמו. רב עשה חיל בבית מדרשו של רבי, ומיעט ביציאה מבית המדרש, כך זכה לבקיאות מיוחדת בתורתו של רבי, וכאשר בעקבות כך נתגלעו סתירות בין תורתו של רבי כפי שהייתה מקובלת בידו לפסקיו של רבי כפי שהיה מקובלים בידי לוי, הסביר זאת רב בכך שלוי לא היה בבית המדרש בשעה שרבי חזר בו, והתבטא על כך, כי מכאן אנו רואים כי "לעולם לא ימנע אדם עצמו מבית המדרש אפילו שעה אחת". גם בבית מדרשו של רבי שימש כמתורגמן.

### הירידה לבבל

רב ירד לבבל בשנת ג' אלפים תתקע"ט (219 לספירה). מיד בבואו לבבל, פגש בשמואל, שהכיר את רב כבר בארץ ישראל בתקופת לימודם המשותפת אצל רבי יהודה הנשיא, ומי שהיה ידידו הטוב של רב, ואף פסק במקרים רבים הלכה כמותו, גם כשדעתו שלו עצמו הייתה סותרת. שמואל אף התבטא על רב: לא יאונה לצדיק כל אוון.

בתקופה שבה בא רב לבבל החמיר המצב של העם היהודי הן ברדיפות שעברו תחת שלטון האימפריה הסאסאנית, והן בתחומי הרוח. השלטון הסאסאני שהחל את שלטונו באותה תקופה הקפיד ביתר שאת על חוקי השלטון. במסכת בבא קמא מסופר שבעת שלמד רב כהנא אצל רב הגיע לשם מלשין, והצהיר בפני רב על כוונתו למסור ממון ישראל לגויים. לאחר שלא נענה לדבריו של רב שלא לעשות כן ואף הכריז ברמה על כוונתו הברורה למסור, קם עליו רב כהנא והרגו, וזאת על פי ההלכה שמותר ואף מצווה להרוג אדם שהוא "מוסר". אמר רב לרב כהנא: עד עתה היו כאן היוונים שאינם מקפידים על שפיכות דמים (הכוונה היא לפרתים, שהרבדים החברתיים העליונים שבהם הושפעו מן התרבות ההלניסטית, שעברה אליהם מן השלטון הסלווקי, שקדם להם), אך עתה שולטת מלכות הפרסים (הסאסאנים), שמקפידים על שפיכות דמים. על כן הורה רב לרב כהנא לברוח לארץ ישראל, ושם לא להקשות בשיעוריו של רבי יוחנן במשך שבע שנים. מכאן למדים על ההבדל בין הפרסים לפרתים: הפרסים הקפידו על חוקי המדינה ועל הסדר היציב, בניגוד לאנרכיה ששררה במשטר הפרתי.

בתקופת שלטון הפרסים נגרמו צרות לעם היהודי בגלל דת כהני הדת הזורואסטרית ("חברים" בלשון התלמוד), דת שכפתה את אורחות חייה על תושבי בבל. על משטר זה התבטא רב '...תחת ישמעאל ולא תחת גוי. תחת גוי ולא תחת חבאר.

באותה תקופה היו יישובים רבים שבהם רבו עמי הארצות, שלא ידעו גם מושגים הלכתיים בסיסיים. רב הגיע ליישוב כזה בשם 'טטלפוש', ושמע שם אשה אחת המתייעצת עם חברתה בנוגע לאופן בישול בשר בחלב. רב הבין שרמתם התורנית נמוכה מאוד עד שאינם יודעים אפילו שאסור לבשל בשר בחלב, וכלשון התלמוד "מצא בקעה להתגדר בה" וחיזק את שמירת המצוות על ידי תקנות שבהן החמיר בהלכות שלא חייבים בהם מהתורה, כדי למנוע מכשלות נפוצות. בנוסף, כדי להרבות את השפעת ההלכה הוא תיקן את "בי רב" שבו למדו תלמידי חכמים רבים, וציווה להם ללמוד גם הלכות שאינן בסיסיות, אבל נחוצות לכל רב. הוא אמר: 'תלמיד חכמים צריך שילמוד שלשה דברים: כתב, שחיטה ומילה. ורב חנניא בר שלמיא משמיה דרב אמר אף קשר של תפילין וברכת חתנים וציצית.

באותה תקופה הרבה רב לעסוק בחשיבות מצוות תלמוד תורה, ואף התבטא: "גדול תלמוד תורה יותר מבנין בית המקדש". במיוחד הרבה לזרז את תלמידי החכמים להפיץ תורה, ואמר: 'כל המונע הלכה מפי תלמיד, כאילו גוזלו מנחלת אבותיו'.

את המשך קיום העם היהודי ייחס לתינוקות של בית רבן ולישיבות, אותם כינה בתוארים מיוחדים "משיחי ו"נביאי": "אל תגעו במשיחי" אלו תינוקות של בית רבן. "ובנביאי אל תרעו" אלו תלמידי חכמים'. הוא הרבה לדאוג לחינוך הקטנים.

ר' אהרון היימן משער על פי כמה מאמרים בירושלמי שלאחר הגעתו של רב לבבל הוא שימש תקופה מסוימת כמפקח על ענייני הלכה בבית מדרשו של רבי אחי ברבי יאשיה. כמו כן, סופר שלאחר שהגיע לבבל מונה רק להיות אגורנומוס בשווקים על ידי ראש הגולה.

#### ראש ישיבת סורא

באותה תקופה בה הגיע רב לבבל, שימש רב שילא בתפקיד ראש ישיבת נהרדעא, מר עוקבא שימש בתפקיד הריש גלותא, ושמואל היה דיין בעיר. רב שהגיע לעיר לא רצה לפגוע במעמדם, והוא השתתף בשיעוריו של רב שילא מבלי לחשוף את זהותו. הוא לא הקפיד על כבודו, וכאשר מתורגמנו של רב שילא נעדר יום אחד הוא מילא את מקומו, ותרגם את שיעוריו של רב שילא לקהל. רב שילא שעמד על זהותו באמצע השיעור סירב להשתמש בו כמתורגמן, אך רב התעקש להמשיך את עבודתו בתרגום השיעור.

לפרנסתו קיבל את העבודה שהטיל עליו הריש גלותא, ופיקח על החנויות ותעשיית המסחר בעיר שתעשה על פי כללי האמת והיושר, במיוחד השגיח על המשקולות שתהיינה כראוי.

כאשר רב שילא נפטר, הוצע לרב למלא את מקומו, אך רב סירב לשמש כראש ישיבה ובכך לפגוע במעמדו של שמואל שהתגורר במקום, והציע לכבד בתפקיד את שמואל. הוא עצמו הלך לסוּרא וייסד בה את ישיבת סורא, שבמרוצת הזמן ישבו בה 1,200 תלמידים, והחזיקה מעמד כשמונה מאות שנה. סורא גם הייתה שוממה מישיבות ומתלמידי חכמים ורב הגיע אליה במטרה מוצהרת להרים את קרן התורה שבעיר. ישיבה זו וישיבת נהרדעא, שייסד שמואל בנהרדעא, פתחו תקופה חדשה בתולדות היהדות, תקופה שבה הייתה בבל מרכז היהדות. החל מאותה תקופה שבה בא לבבל החלה פריחת הישיבות בבבל, ומעמדה של בבל התחזק. בתלמוד קיימת דעה כי לעניין גיטין שבה מפורש כי המביא מחוץ לארץ - שבה אין מצוין עדים לקיימו מעיד כי "בפני נכתב ובפני נחתם", אינו צריך לעשות כך בבבל שבה שיירות מצויות תמיד מישיבה לישיבה. בישיבת סורא עצמה למדו אלף ומאתיים תלמידים בתקופה זו.

ידע ביוגרפי אודותיו
-------------------

### שמות וכינויים

נודע בתלמוד בפשטות בכינוי **רב**.

מכוּנה גם **אבא אריכא**, משום שהאריך ימים או משום שהיה גבוה.

### גיל

בסדר תנאים ואמוראים נכתב שרב חי ארבע מאות [או שלוש מאות] שנה. אחריו, רמ"ע מפאנו כתב שרב הוא רבי אבא הנזכר בזוהר שהיה בקי בחכמת הקבלה, ולימד את רבי חייא חכמה זו, וכך כתב גם בסדר הדורות, בהמשך לדברים אלו כתב הרמ"ע מפאנו בספרו יונת אלים על שבע סוגיות בתלמוד הבבלי בהן כתוב "שתיק רב" ובכל מקרים אלו ההלכה לא נפסקה כמותו. לדעתו, רב יכול היה לענות תשובה על פי תורת הקבלה, אך לא רצה לגלות אותה.

הבן איש חי בספרו תורה לשמה חלק על כך וטען שזה לא מסתבר ושני אנשים הם, וכך כתב גם הרב עובדיה יוסף בספרו יביע אומר על מסכת הוריות.

הרב ראובן מרגליות טען שבמקור נכתב ת' [או ש'] ופענחו ארבע מאות וזוהי טעות, ופענוחו האמיתי הוא תשעים או שמונים, כלומר לדבריו רב חי תשעים או שמונים שנה.

### אורחות חיים

רב מיעט תמיד בשינה, ובמהלך היום ישן רק זמן מועט בשיעור "שיתין נשמי" (שישים נשימות) כרבו רבי יהודה הנשיא. הרמב"ם כותב כי רב לא שח שיחה בטלה כל ימיו.

### ייחוס

רב היה בן למשפחה נכבדה. לפי מסורת אחת, היה מבני שפטיה בן אביטל, בנו של דוד המלך. אם כי, בתלמוד בבלי מובאת גרסה אחרת סותרת, ולפיה רבי חייא, אחיו של אביו ואחיו של אמו של רב, היה בן למשפחה המיוחסת לשמעא אחי דוד המלך ולא היה צאצא של דוד המלך.

אביו היה אחיו של רבי חייא מאב ולא מאם ונשא את אחותו החורגת, ומנישואין אלו נולד רב. במסכת סנהדרין ישנה דעה שגם אמו של רב הייתה אחותו של רבי חייא. דעה זו מתבססת על כך שרבי חייא כינה את רב בתואר "בן אחותי". על פי דעה זאת, סבו של רב, רבי אחא מכפרי, הוליד את רבי חייא מאשה שהייתה אמה של אמו של רב מבעל קודם. (אך דעה אחרת סבורה שרבי חייא כינה בכינוי זה את רב כרמז על חכמתו הגדולה, כשבמילה "אחותי" הוא מרמז לפסוק: "אמור לחכמה אחותי את.") על כך מסופר בתלמוד, בפגישתם הראשונה בארץ, כשרבי חייא פגש את אחיינו, הוא חשש שמשהו קרה ולכן שאל את רב: "אייבו (שם אביו של רב) קיים?" רב, שהקפיד על לשון נקייה והעדיף לא להשתמש במילה מוות, וגם מתוך כבוד לדודו, השיב: "אמא קיימת?" (כלומר: למה אינך שואל האם אמא קיימת?). רבי חייא הוסיף לשאול: "אמא קיימת?" רב השיב: "אייבו קיים?". רבי חייא ישב שבעה באופן מקוצר, כפי שמורה ההלכה במקרה כזה.

החוקר אליעזר שמשון רוזנטל חולק על ההנחה המקובלת והמפורשת בתלמוד ובראשונים לפי גרסתינו, והוא קובע (על סמך בירור נוסחאות ופירושי גאונים) ש"בר אחיו **דהוא** בר אחתיה" פירושו "בן אחיו, **כלומר** בן אחותו". במילים אחרות: רב היה **רק** בן אחותו של ר' חייא, ואילו "בן אחיו" הוא שם כללי שפירושו אחיין. כך כותב רב האי גאון: "וקורין אותם בשם אחד: אדם אומר לאחי אביו 'חביבי', וכמו שאומר רב: 'הכי אמר חביבי', והוא ר' חייא אחי אמו! וכן אומר ל[ו] אחי אביו, דאמרי': 'רב לר' חייא בר אחוהי דהוא בר אחתיה'. ואף כן מקומות הרבה. ועל הדרך הזו נאמר: 'כולהו דבי ביבי רבה קרי להו'". ולפי גרסת הגאון נראה שבספרים שלנו בסנהדרין דף ה, שמבינים שבאמת דהוא בר אחיו גם כן ממש, היא תוספת מאוחרת ואינה מקורית שם. עם זאת במקורות קדומים אחרים מפורש כי רב היה גם בן אחיו וגם בן אחותו, וכך מפורש גם בהקדמתו של רב ניסים גאון לתלמוד.

### סמכות הלכתית

כשביקש רבי חייא מרבי יהודה הנשיא לסמוך את רב ואת רבה בר חנה, קיבל רבה בר חנה סמיכה מלאה, ואילו רב סמיכה חלקית, שלא כללה בתוכה סמכות לקבוע בבכור בהמה טהורה שהוא בעל מום ולהתירו באכילה, למרות העובדה שרב נחשב למומחה במומים. אחד הפירושים שניתנו לכך בתלמוד הוא, שרב היה מומחה מדי, ומסוגל היה להבחין בין מום (חיצוני) קבוע למום עובר באופן שלא ניכר לשאר האנשים. מכך נולד חשש שאנשים שאינם מומחים מספיק כדי להבדיל בין מום לרעהו, יתירו במום עוֹבר שלא כדין, על סמך דמיונו למום קבוע שרב התיר על פיו.

רב ירד לבבל, ומשם שלח שאלות לרבי יהודה הנשיא. לאחר מכן חזר לארץ. לאחר פטירתו של רבי יהודה הנשיא התמנה רבן גמליאל ברבי לנשיאות. רב ביקש ממנו שישלים את סמיכתו, אך רבן גמליאל ברבי סירב לבקשה, באמירה שלא ייתן לרב יתר על הסמכויות שקיבל מאביו, רבי יהודה הנשיא. רב נודע בתקנות רבות אותם תיקן כאשר מצא פרצה הלכתית מצויה, הרקע לתקנות אלו מכונה בגמרא "רב בקעה מצא וגדר בה גדר".

בשל העובדה שנולד עם סוף תקופת התנאים, ניתנה לו סמכות לחלוק עליהם. התלמוד מביא פעמים מספר את הקביעה: "רב תנא הוא ופליג", כלומר: לרב יש סמכות של תנא, ומותר לו לחלוק על תנא נוסף. לפי הבנתו של הרב אהרון היימן אין הכוונה שיכול לחלוק על דבריהם של תנאים המפורשים במשנה, אלא רק על התנאים השונים ומפרשים את דברי המשנה, ואכן רב אינו חולק על שום משנה בשום מקום אלא על ברייתא בלבד. (לכאורה בב"ב קע: (לפי הרשב"ם) הוא כן חלק על משנה). בנוסף, לא כולם הסכימו כי לרב יש מעמד של תנא, ורבי יוחנן סבר שרב נחשב לאמורא.

דבריו של רב מופיעים, בשם "**רבי אבא**", בכמה מקורות תנאיים.

תלמידיו
-------

ציונם של שלושה מתלמידי רב בטבריה (2011)
 ערך מורחב – **קטגוריה:תלמידי רב**  

רב כהנא (הראשון) היה נחשב תלמידו של רב בקבלת השמועות מהדורות הקודמים אך לא בסברה. כאשר רב בא מארץ ישראל לבבל למד ממנו רב כהנא שמועות שקיבל מחכמי הדור הקודם שהיו בארץ ישראל, כמו רבי יהודה הנשיא ורבי חייא, אך מכיוון שלא קנה ממנו את דרך הסברה ורק היה זקוק לשמועותיו הוא לא נחשב לתלמידו. יחד עם חברו רב אסי (שהיה צעיר ממנו ושמו מוזכר תמיד אחרי רב כהנא), היו דנים עם רב בהלכה. שיטת לימודם הייתה אחרת מרב והם לא קיבלו את דעתו, ולכן פעמים רבות הם שאלו את רב שאלות בסברה, ורב שתק מכיוון שסבר שלא ניתן להסביר להם הלכות המנוגדות לסברתם. כך למשל הם נחלקו בדין המחיצה השלישית בהלכות סוכה, שמקובל כהלכה למשה מסיני שדי בטפח אחד. חכמי הגמרא נחלקו היכן להעמיד דופן זו, באופן שתיראה כחלק מהסוכה, ותשלים את מראה כדירת עראי במידת האפשר. בעוד שרב סבר שיש להעמידה ליד סיומה של אחת מהדפנות כדי שתיראה בבירור שהיא המשך של הסוכה, הקשו רב כהנא ורב אסי שיש להעמידה בקצה המקביל, בדיוק מול המקום בו נפגשות שתי הדפנות באלכסון. כאשר הקשו רב כהנא ורב אסי שאלה זו לרב, הוא שתק. לפי הסבר התוספות הסיבה לשתיקתו היא מכיוון שלא ידע מה להשיב להם.

רב כהנא (השני) נחשב לתלמידו המובהק. במסכת ברכות מסופר שרב כהנא הסתתר מתחת מיטתו של רב בעת שזה עסק בתשמיש המיטה. כאשר רב שם לב לכך, נזף בו שאין זו דרך ארץ. ענה רב כהנא: "תורה היא, וללמוד אני צריך". עוד בהקשר זה מסופר במסכת שבת שרב כהנא קרא לרב את פסוקי פרק יב בספר קהלת, העוסקים בזקנה, וכאשר קרא את המילים "וְיִסְתַּבֵּל הֶחָגָב וְתָפֵר הָאֲבִיּוֹנָה", שפירושן תתבטל חדוות המין נאנח רב. אמר רב כהנא: "שמע מיניה בטל ליה חמדיה דרב", כלומר משתמע מכך (מהאנחה) שבטלה אצלך חדוות המין.

רבי אלעזר למד אצלו בצעירותו לפני שעבר רב לבבל, ואף מסר מספר מאמרים בשמו. אחד מהם הוא בנוגע למאכל בן דרוסאי המצוטט בהקשר של הלכות השהיה, לאחר המשנה שבה מצוין שאפשר להשהות בתנאי שהמאכל מבושל:
"וכמה? אמר רבי אלעזר אמר רב: כדי שיצולו מבעוד יום כמאכל בן דרוסאי.". גם כאשר למד לפני שמואל, הוא היה מתנהג לפי פסקיו של רב.

מתלמידיו המובהקים היה רב חמא בר גוריא. מסופר כי פעם בא אדם לשאול את רב מה דינו של הנולד מיהודיה שנישאה לגוי, ורב השיבו שדינו כיהודי הכשר להינשא. רב חמא בר גוריא הציע לו למהר וללכת בטרם יבוא שמואל ויפסלנו. רב חמא בן גוריא גם מסר מאמרים רבים באגדה בשם רב.

עם תלמידיו נמנו גם רב הונא, רב יהודה, רב חנן בר אמי, רב אחא בר אדא (כעדות בנו רב פפא), רב חיננא בר שלמיא, רב אדא בר אהבה. רבה בר אבוה, רב ששת, רב ענן ורב חייא בר אשי, רב חננאל, רב ברונא, יצחק בר אבדימי (השני) ורב יוחנן.

חכמים נוספים שמוסרים מתורתו של רב אף על פי שלא ראו אותו הם רב נחמן ורב חייא בר אבין.

משפחתו
------

בנו היה חייא בר רב, כאשר אמו הייתה מצערת את אביו רב, הוא יעץ עצות לאביו כיצד להימלט מכך. בתלמוד מסופר על עצות שנתן רב לבנו חייא: להימנע מסמים (הכוונה היא לסמים הממכרים את האדם אליהם וגורמים לבזבוז כסף, או לסמי תרופות והסיבה היא כי סם המועיל לאבר זה מזיק לאבר אחר - רש"י), להימנע מפסיעה גסה הגורמת לעיוורון, להימנע מעקירת שן באופן בלתי זהיר, ולהימנע מלהתגרות בנחש קטן או בגוי קטן, שכן הם עתידים לגדול ולהנקם באויביהם. נכדו, בן בנו רבי חייא הוא האמורא רב שימי בר חייא, שזכה לראותו ואף לארחו בביתו.

בן אחר שלו היה איבו. עליו מסופר כי רב ניסה ללמדו תורה אך התברר שהוא אינו כשיר ללימוד התורה, ולכן - אמר לו רב - שילמד אותו עצות בענייני העולם: כאשר בא מהדרך וסחורתו עמו, יחל מיד במכירת הסחורה ולא ימתין - כדי שיהיה בידו מעות מוכנות לשוב ולהשתכר; כל דבר שיקנה ייתכן שעתיד הוא להתחרט על קנייתו, חוץ מיין שתמיד מבוקש לקנייה, אינו מתקלקל אף פעם ורק משביח, וכן לעולם אין מתחרטים על קנייתו; לא לתת את הסחורה לקונים עד שישלמו את המעות מראש; עדיף להשתכר מעט ממקום קרוב ולא לנסוע למקום רחוק כדי להרוויח ממון רב; קנית תמרים? רוץ מיד לעשות מהם שכר, לפני שתתחיל לחסל את הערימה ולא יישאר לך לשכר.

חתנו היה רב חנן בר רבא, שהוא היה חותנו של רב חסדא, שעל צאצאיו נמנו עשרות אמוראים.

פטירתו
------

רב נפטר בשנת 247. כאשר נפטר רב גזר רבי יצחק בר ביסנא שלא יביאו הדס לשמחת חתן וכלה כנהוג, במשך כל השנה הראשונה. אדם שעבר על התקנה נעקץ על ידי נחש ומת. השמועה על פטירתו של רב הגיעה לאוזני רבי יוחנן שקרע עליו שלושה עשר בגדי משי יקרים באומרו "אוי לי, הלך לו האיש שיראתו השפיעה עלי", ושמואל קרע שנים עשר בגדי משי. רב אדא בר אהבה ששהה בשעת הקבורה, קרע את בגדו מדין קריעה, כתלמיד לרבו. מעפר קברו השתמשו כרפואה סגולית למחלות שונות.

פטירתו של רב, גרמה בעקיפין לפטירתם של שניים מגדולי תלמידיו, שילא בר אבינא ורב אסי. על כך מסופר בתלמוד, כי שילא בר אבינא מגדולי תלמידיו של רב, נהג לפסוק כמותו בפסק מסוים בהלכות נדה. לפני פטירתו של רב, שהה רב אסי ליד מיטתו, ורב אמר לו כי הוא חוזר בו מפסקו זה, אלא ששילא בר אבינא תלמידו עדיין נוהג כמותו, ולכן - הורה רב לרב אסי - "גרייה", כלומר: שכנע אותו בטעמים וראיות כי פסק זה אינו נכון. רב אסי לא שמע בבירור את קולו של רב, וחשב כי הוא אומר מילה דומה בארמית שמשמעותה שונה - "גדייה", כלומר: אם לא יסכים לדבריך, כרות אותו על ידי שמתא. לאחר פטירתו של רב בא רב אסי לשילא ואמר לו כי רב חזר בו מפסקו. נענה שילא: אם היה רב חוזר בו מפסקו, הוא היה אומר לי זאת, שהרי ידע שנוהג אני על פי פסקיו. כאשר ראה רב אסי ששילא מסרב להשמע לדבריו, הוא הטיל עליו שמתא, כהוראתו של רב (כפי שחשב בטעות). בא אליו שילא ואמר לו: האם אינך דואג ממאמר חז"ל "והוי זהיר בגחלתן שלא תכווה"?! נענה רב אסי: כוחי גדול כשל התנא איסי בן יהודה, שנקרא גם איסי בן גור אריה, איסי בן גמליאל, ואיסי בן מהללאל (השם איסי דומה לשם אסי), "**אסי**תא דנחשא דלא שלט ביה רקבא" - כרפואה שנוצרת על ידי ארס של נחש, שלא שולט בו רקבון. נענה שילא בר אבינא: אני הוא שילא בר אבינא, פטיש החזק השובר את ארס הנחש. כאשר אמר זאת שילא, חלה רב אסי בחולי חמור, ולא יכול היה להרפא ממנו. כאשר נרפא מחולי אחד נפל לחולי אחר וחוזר חלילה, עד שנפטר. מיד לאחר שנפטר עוד לפני שנקבר רב אסי, אמר רב שילא לאשתו: הכיני לי תכריכים, נאלץ אני להפטר מכיוון שחושש אני מרב אסי שלא ילשין עלי אצל רב בשמים. אשתו הכינה לו תכריכים והוא נפטר. החכמים קיימו את שני ההלויות של שני החכמים שנפטרו באותו יום יחד, והחכמים ראו כי ההדסים של הדס, שאותם נהוג היה להניח על מיטתם של הנפטרים, פורחים ממיטה למיטה, והסיקו שהחכמים עשו שלום ביניהם, לאחר פטירתם.

לאחר פטירתו של רב הוחלט כי רב הונא ימלא את מקומו בראשות ישיבת סורא. אם כי, מפאת כבודו של גדול הדור שמואל לא מינו אותו לעמוד רשמית בראשות הישיבה בשבע השנים הבאות עד פטירתו של שמואל, ובאותה תקופה, עלתה קרנה של ישיבת נהרדעא שבראשה עמד שמואל.

דרכו הלימודית והמוסרית
----------------------

רב ושמואל היו בעלי דרכים הלכתיות מנוגדות. במקרים בהם ניתן לפרש את הכתוב כפשוטו, העדיף רב את הפירוש הקרוב לפשט הפסוק ופירוש המילות.

לכלל רוב בהלכה הוא נתן חשיבות מיוחדת. הוא נחלק עם שמואל האם הולכים בדיני ממונות אחר הרוב, ובניגוד לשמואל שפסק ש"אין הולכין בממון אחר הרוב" מכיוון שהוא העדיף את הכלל המוציא מחבירו עליו הראיה, סבר רב שהרוב נחשב להכרעה גמורה וניתן להוציא על פיו בדיני ממונות. הוא סבר שמותר לקנות מגזלן אם רוב הדברים שאצלו הם שלו, וכן מכריע במקומות רבים לפי הרוב, ואף לא חשש לדעת יחיד בניגוד לדעת הרבים, אף לחומרא (להחמיר מספק), בניגוד לשמואל.

רב היה מתרחק מוויכוחים עם גויים בענייני אמונה, וייחס לוויכוחים כאלו רק רע, התרחק משתיית משקאות ששהו בבית גוי מכיוון שאינם זהירים בדין מים מגולים, ואסר לשבח את מעשיהם. עם זאת, לרב היה גוי שהיה ידידו בלב ונפש, וכאשר נפטר אמר רב: "נתפרדה החבילה" - אהבתינו שנקשרה בלב ונפש.

מהנהגותיו: לא הציץ מחוץ לארבע אמותיו, לא הלך מעולם בגילוי ראש, הקפיד על קיום מצוות שלוש סעודות שבת, מעולם לא אכל בסעודת הרשות (כי אם בסעודת מצווה. חולין צה, ב), וכל מי שהקניטו - הלך רב לפייסו, גם אם היה אדם פשוט.

שניים מהמקרים המיוחדים שבהם נהג לפנים משורת הדין וחיזר אחרי השלום, מצוטטים בתלמוד. מקרה אחד: אחד מטבחי העיר סורא פגע בכבודו של רב. בערב יום כיפור ראה רב שהטבח לא בא לפניו לבקש סליחה, ואמר לעצמו: אבוא לפניו, שמא יבקש ממני סליחה. רב הונא שמצא אותו בדרך הבין את העתיד לקרות ואמר לעצמו: הולך אבא להרוג את הטבח. רב הגיע לחנותו של הטבח, הטבח ראה את רב, והמשיך לחתוך בשר תוך כדי שהוא אומר בחוצפה: לך מכאן אבא, אין לי עימך שיג ושיח. באותו רגע נבקעה מתחת סכינו של הטבח עצם גדולה לשניים, ואחד מהחלקים פגע בטבח והוא מת במקום. סיפור זה משמש כמוטיב מרכזי במחקרים רבים אודות הסליחה. העניין נידון בהרצאה שנשא הפילוסוף עמנואל לְוִינס אודות הסליחה בשנת 1963, והוא הסיק מסיפור זה שגם כאשר הנפגע מבקש לסלוח הסליחה אינה חלה אם הפוגע מסרב להתנצל.

מקרה אחר התרחש כאשר שימש כמתורגמן בבית מדרשו של רבי יהודה הנשיא. לאחר שהחל את הדרשה, נכנס רבי חייא, חזר רב והתחיל את הדרשה מחדש. כך עשה גם כאשר נכנסו לבית המדרש בר קפרא, ורבי שמעון בנו של רבי, כל אחד בנפרד. כאשר לאחר מכן נכנס רבי חנינא בן חמא אמר רב: וכי לכל אחד שיכנס אחזור לתחילת הדרשה? והמשיך הלאה את הדרשה. רבי חנינא בר חמא הקפיד על רב. רב נכנס אליו לאחר מכן שלוש עשרה שנה בערב יום כיפור, אך הוא לא הסכים להתפייס. בתלמוד מוסבר כי רב החמיר על עצמו אף על פי שלפי ההלכה אין צריך לבקש סליחה יותר משלוש פעמים, ורבי חנינא שלא מחל הייתה לו כוונה נסתרת: הוא ראה בחלום כי הגיעה שעתו של רב לשמש כראש הישיבה, וחשש שהוא - רבי חנינא - ששימש באותה עת כראש הישיבה ימות, ולכן רצה שרב יעבור לבבל וישמש שם כראש ישיבה, וכך לא יגרום בעקיפין למותו.

פסקיו
-----

### במשפט העברי

רבי אבא מסר את אשר מסר לו רב הונא בשם רב, כי שלושה אנשים שישבו לקיים שטר, והתברר שקיים ערעור פסול על אחד מהם שפסול להיות דיין, רשאים הם להעיד עליו שכשר הוא לפי הידוע להם, רק לפני שחתמו יחד על קיום השטר. בתלמוד הוסבר כי מדובר באיש שהיה גזלן ובאו להעיד עליו כי חזר בתשובה. חכמי התוספות מסבירים, כי כאשר הוועד על האיש שהוא גזלן בטל וועד המושב של בית הדין, כי עד שלא באו להעיד העדים לפני בית הדין בפועל כי חזר בתשובה, הוא נותר בפסולו הראשון של "גזלן" שפסול להעיד, וממילא אף על פי שהתברר למפרע שלא היה גזלן, וועד המושב של בית הדין שנקבע שלא כהלכה בטל, ושוב צריך לקובעו מחדש ולכתוב שטר חדש.

קיימת מחלוקת בין רב לשמואל בדין מודה בקנס פטור: שונה חוב של קנס מחוב של ממון. בממון הודאת בעל חוב מחייבת אותו גם ללא כל הוכחה נוספת, ואילו בקנס אם הודה על המעשה שעשה פטור. למדו זאת מהפסוק 'אשר ירשיעון אלוהים ולא המרשיע את עצמו, אם באו עדים להעיד על המעשה אחרי שמודה בקנס, מחלוקת בין האמוראים רב ושמואל, שמואל סבר חייב ולדעת רב פטור וכך נפסק להלכה.
אין הולכין בממון אחר הרוב: נחלקו רב ושמואל במסכת בבא בתרא: "המוכר שור לחבירו ונמצא נגחן - רב אמר: הרי זה מקח טעות, ושמואל אמר: יכול לומר לו לשחיטה מכרתיו לך." (מסכת בבא בתרא, דף צ"ב, עמוד א') על פי דברי התלמוד היו קיימים שני סוגי שוורים: נגחנים ובעלי מזג תוקפני, ובעלי מזג נוח. השוורים רעי המזג לא היו שימושיים לחרישה, והמסחר בהם נעשה בדרך כלל לצורך שחיטה. כך גם נאמר כי עובדתית, בתקופה ההיא, רוב עסקאות השוורים נעשו למטרת חרישה. המחלוקת בין רב ושמואל כפי שבאה לידי ביטוי בסיטואציה הזו, היא במקרה בו הקונה בעסקה של מכירת שור טוען כי קיבל שור רע מזג על אף שהתכוון לקנות שור לחרישה, טענה שהופכת את העסקה למקח טעות וממילא מבטלת את העסקה מכל וכל. לדעת רב טענתו של הקונה מתקבלת גם אם אינו יכול להביא ראיה לדבריו, מכיוון שרוב האנשים קונים שוורים לחרישה. אך לדעת שמואל 'אין הולכין בממון אחר הרוב' ולכן לא ניתן להסתמך על העובדה שרוב העסקאות הן למטרת חרישה, ועל הקונה מוטלת חובת ההוכחה שהתכוון לרכוש שור לחרישה.

### באיסורים

רב פסק כי האב נאמן לאסור את בתו ולהעיד שהיא מקודשת, בתקופה שהיא קטנה או נערה שבידו נתונה הסמכות ההלכתית לקדשה, וזאת על פי עדותו היחידה מהתורה אף על פי שאין עמו עד אחד המצטרף עמו, ואף על פי שהוא קרוב שעל פי כללי עדות אינו כשר להעיד, כנלמד מהפסוק "את בתי נתתי לאיש הזה", שבו האב מעיד לפני בית הדין כי מסר את בתו לנישואין, ובית הדין מקבל את דבריו.

ייבום וחליצה
כלל אותו טבע רב משמש כיסוד בהלכות ייבום וחליצה: "אמר רב יהודה אמר רב כל יבמה שאין אני קורא בה בשעת נפילה יבמה יבא עליה הרי היא כאשת אח שיש לה בנים ואסורה". כלל זה משפיע רבות על הלכות ייבום, לפיו אם בשעת הנפילה לייבום היה אסור לייבם את היבמה מכיוון שהיא נחשבה לאחת מהעריות האסורות, או צרתה, גם אם אחר כך כבר נחשבת ככזו (למשל: הייתה אחות אשתו ומתה אשתו) היא אסורה עליו.

עירובין
הוא טבע יסודות הלכתיים רבים בהלכות עירובין. אחד מאלו הוא כלל תיקון חצרות ומבואות, שבה הוא נחלק עם שמואל בדין מבוי עקום. מוסכם כי העיקול באמצע המבוי הוא משמעותי, והוא מחלק את המבוי מבחינה הלכתית לשני מבואות. אך ישנה מחלוקת בגמרא בין רב לשמואל בשאלה האם העיקול נחשב כמקום סתום, ועל כן הוא מחלק את המבוי לשני מבואות סתומים הפתוחים כל אחד מצד אחד לרשות הרבים, או שהוא נחשב כפתח, ולכן הוא מחלק את המבוי לשני מבואות מפולשים. על פי שיטת רב שהעיקום הופך את המבוי לשני מבואות מפולשים, על מנת להתיר את הטלטול בהם יש לעשות צורת הפתח במקום העיקום ולחי או קורה בפתחם של שני המבואות לרשות הרבים. לעומת זאת, לשיטת שמואל שהעיקום נחשב למקום סתום, די בעשיית לחי או קורה בפתח המבואות לרשות הרבים, ואין צורך בתיקון נוסף. לפי הסבר אחרי בדברי שמואל, די בלחי או קורה במקום העיקום כתחליף לתיקון במקום החיבור לרשות הרבים.

מחלוקת אחרת בין רב לשמואל בהלכות עירובין היא בנוגע לטלטול בין גג של רשות היחיד אחת לרשות היחיד אחרת, האסור מדברי חכמים. ברור, כי משפטית, הגג שייך לבעל הבית שמתחתיו, שהוא בעליו של הבית. השאלה היא האם גג של שתי רשויות שמתחתיהם ישנם שני בתים, נחשבות לשתי רשויות או לא. לפי שיטת רוב התנאים, "כל אחד ואחד רשות בפני עצמו". נחלקו רב ושמואל, מה דינו של גג כזה, לפי שיטת החכמים האומרת כי כל גג של בית נחשב לרשות בפני עצמה, וממילא אסור לטלטל מאחת לשנייה. השאלה היא האם מותר לטלטל באותה רשות עצמה באופן חופשי, או שמא גם באותו גג עצמו אסור לטלטל. רב קובע כי מכיוון שכל חלק מהגג נחשב כרשות בפני עצמה, הרי היא כרשות היחיד שפרוצה לגמרי לרשות האסורה לה - הרשות היחיד האחרת, וממילא הטלטול בגג כזה אסור. לעומת זאת, שמואל סבור שהטלטול בגג כזה מותר, מכיוון שכל גג נחשב כמוקף במחיצה על ידי הדין גוד אסיק מחיצתא - אנו מחשיבים את מחיצות הבית מלמטה כאילו עולים ונמשכים בגג עצמו ומפרידים בין רשות אחת לשנייה.

דיון זה התקיים בגגות שונים שמעל בניין אחד, לפי שיטת חכמים. דיון דומה מתקיים בין רב לשמואל, לפי שיטת רבי מאיר המחשיב את כל הגגות כרשות אחת, במקרה שישנן בניינים שונים שלהם גגות הסמוכים זה לזה. במקרה כזה קיימת מחלוקת האם מותר לטלטל בכל אחת מהגגות, אך הדעות הפוכות: רב שאסר את הטלטול במקרה הקודם ולא התיר את הטלטול מדין "גוד אסיק מחיצתא", סובר שבמקרה כזה בו מחיצות הבית גלויות וניכרות ניתן לומר גוד אסיק מחיצתא, ואילו שמואל אומר שכאן אסור לטלטל לפי רבי מאיר שמחשיב את כל הגג כרשות אחת, וממילא אנו מחשיבים את כל השטח המוקף כשטח אחד, שהוא אסור בטלטול אם יש בו שטח גדול יותר מבית סאתיים.

הוצאה מרשות לרשות
בגדר הוצאת חפצים לרשות הרבים בשבת: חז"ל גזרו שאף על פי שהוצאת תכשיט לרשות הרבים אינה נחשבת למלאכה, אסור לצאת בחוטי צמר ופשתן וכן ברצועות העשויות לקלוע בהם את השיער, אף על פי שהם עשויים ליופייה של האשה, מכיוון שעל פי ההלכה יש להסיר רצועות אלו כאשר טובלים טבילת מצווה במקווה טהרה, כדי שלא יהוו חציצה. לעומת זאת, כפי שפסק רב לתלמידו רב כהנא, כל דבר שהוא אריג לא גזרו עליו שלא להוציאו לרשות הרבים, מכיוון שלא ניתן להדק אותו היטב לראש ומכיוון שאינו חוצץ בפני המים מותר לטבול בו ואינו כלול בגזירת חכמים זו. גם רב הונא בריה דרב יהושע, אמורא מהדורות האחרונים פסק כך, ולפי גרסה אחרת הוא הוסיף וסיפר שראה שאחיותיו אינם מקפידות להסיר את חוטי האריג שבראשם לפני שהולכים למרחץ, ומכיוון שגם הנשים אינן מקפידות שלא להסיר אותן האריג אינו נחשב ל"חציצה".

מאמרותיו באגדה
--------------

* הנותן מתנה לחבירו - צריך להודיעו.
* לעולם אל ישנה אדם בנו בין הבנים, שבשביל משקל שני סלעים מילת [=צמר משובח] שנתן יעקב ליוסף יותר משאר בניו - נתקנאו בו אחיו, ונתגלגל הדבר וירדו אבותינו למצרים
* כל עיר שגגותיה גבוהין מבית הכנסת - לסוף חרבה.
* כל חולי - ולא חולי מעיים, כל כאב - ולא כאב לב, כל מיחוש - ולא מיחוש ראש, כל רעה - ולא אשה רעה.
* אם יהיו כל הימים דיו, ואגמים - קולמוסים, ושמים - יריעות, וכל בני אדם לבלרין - אין מספיקים לכתוב חללה של רָשות (העניינים העומדים על סדר יומו של השלטון).
* משה תיקן להם לישראל שמונה משמרות. ארבעה מאלעזר וארבעה מאיתמר. בא שמואל והעמידן על שש עשרה, בא דוד והעמידן על עשרים וארבעה.
* אסור לאדם שיעמוד על שדה חבירו בשעה שהיא עומדת בקמותיה, שמא יזיקנו בעין הרע.

חיבוריו
-------

כמה ראשונים סברו כי רב ערך את ספרא וספרי, אך רש"י חולק על כך, וככל הנראה סובר שרבי עקיבא ערך ספרים אלה.

משפחת רבי חייא
--------------

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| אישה אחרת |   |   |   |   | אבא בר אחא כרסלא |   |   |   |   |   |   |   |   | אמא של רבי חייא |   |   |   |   | איש אחר |
|   |   |   |   |   |   |   |   |   |   |   |   |   |   |   |   |   |   |   |
|  |  |  |   |   |  |  |   |   |   |   |   |   |   |   |   |   |  |  |   |   |  |  |  |  |  |  |  |   |   |
|   |   |   |   |   |   |   |   |   |
|  |  | איבו | חנה | שילא | מרתא | רבי חייא |   | יהודית |  | אימא? |  |
|   |   |
|  |  |  |   |   |  |  |   |   |  |  |  |  |  |  |  |  |  |  |   |   |  |  |  |  |  |   |   |  |  |  |
|
|  |  |  |   |   |   |   |   |   |   |   |   |   |   |   |   |   |   |   |   |   |   |   |   |   |   |   |   |  |  |  |
|   |   |   |   |   |   |   |   |   |   |   |   |   |   |   |   |   |   |   |   |
|  |  |  |  |  |  |   |   |  |  |  |  |  |   |   |  |  |  |   |   |   |   |   |   |   |   |   |   |   |   |   |   |   |
|   |   |   |   |   |   |   |   |   |   |   |   |   |   |   |   |
|  |  |  |  |  | רבה בר חנה |  |  |  | רב |  | יהודה | חזקיה | טוי | פזי | אושעיה? |
|
|  |  |  |  |  |  |   |   |  |  |  |  |   |   |   |   |   |   |   |   |   |
|   |   |   |   |   |   |   |   |
|  |  |  |  |  | רבה בר בר חנה? |  |  | חייא | איבו | בת (אנונימית) |  |
|
|  |  |  |  |  |  |  |  |  |  |  |  |  |  |  |   |   |   |   |   |   |   |
|   |   |   |   |   |
|  |  |  |  |  |  |  |  |  |  |  |  |  |  |  | אייבו | חזקיה |
|

1. ↑  עיינו "תולדות תנאים ואמוראים", ערך רבי אושעיה ברבי חייא

לקריאה נוספת
------------

* אברהם דודוביץ, "בית רבנו שבבבל", **סיני**, ק"מ, ניסן-סיון תשס"ז, עמ' ג-טו.
* גדליה קדמון, סירובו של ר’ חנינא להתפייס עם רב, **שמעתין**, 170, תשס"ח, עמ' 100–109.
* יוסף תבורי, פתיחות רב ושמואל למדרש "מגילת אסתר", **תורה לשמה**, תשס"ח, עמ' 381–399.
* יהודה נאמן, גישות חינוכיות במשנתם של רב ורב שמואל בר שילת, **במשעולי עבר יהודי**, תשס"ו, עמ' 115–125 .
* יואל פלורסהים, רב ושמואל בירושלמי נזיקין, **סיני**, קכ"ב, ניסן-תמוז תשנ"ח, עמ' לב-סד.
* מנחם כהנא, **שלוש מחלוקות מוחלפות בבתי-מדרשותיהם של רב ושמואל**, בתוך: **מחקרי תלמוד**, ב, תשנ"ג, עמ' 302–333.
* משה בר, **הרקע המדיני ופעילותו של רב בבבל**, בתוך: **ציון**, נ', תשמ"ה, עמ' 155–172.
* מ"א טננבלט, רב מקים מרכז רוחני מחוץ לארץ-ישראל, **ספר היובל מוגש לכבוד ד"ר נ.מ. גלבר**, תשכ"ג, עמ' 57–77.
* בנימין לאו, "שער שני: יהדות בבל בימי המהפכה הסאסאנית (254-226)", בספרו: **חכמים**, כרך רביעי: ממשנה לתלמוד, ידיעות ספרים, 2012, עמ' 197-121.

קישורים חיצוניים
----------------

| מיזמי קרן ויקימדיה |
| --- |
| ויקיטקסט טקסט בוויקיטקסט: **קטגוריה:רב (אמורא)** |

* הרב אהרן הימן, "ר' אבא בר איבו (רב)", **תולדות תנאים ואמוראים**, לונדון, תר"ע, באתר ויקיטקסט
* רב (אמורא), ב"אנציקלופדיה יהודית" באתר "דעת"
* אליקים כרמולי, ****אבא אריכא****, בתוך: **תולדות גדולי ישראל**, מיץ: אפרים הדאמר, תקפ"ח. עמ' א-ו, באתר היברובוקס
* רב, באתר בית חב"ד (אורכב 22.03.2016 בארכיון Wayback Machine)
* יוסף אומנסקי, **חכמי התלמוד - ספר רב**, טרנוב, תרצ"א - 1931, באתר היברובוקס
* רב אמורא, דף שער בספרייה הלאומית

הערות שוליים
------------

1. ↑  ברכות, מד, ב, באתר ספריא
2. ↑  רבי איבו אביו הוא **רבי איבו בר אחא**, להבדיל מרבי איבו שהיה אמורא ארץ ישראלי בדור השלישי (אמנם יש המזהים את אביו של רב עם רבי איבו. ראו למשל: אהרן מגיד, **בית אהרן**, בערכו).  
בנו של **רב** נקרא גם הוא איבו ומוזכר במסכת פסחים דף קיג עמוד א'.
3. ↑  מיכאל אבי יונה, **אטלס כרטא לתקופת בית שני, המשנה והתלמוד, ירושלים: הוצאת כרטא, 1974, עמ' 98.**
4. ↑  א"א אורבך, ההלכה מקורותיה והתפתחותה, גבעתיים 1984, עמ' 192; עמ' 308, הערה 41.
5. ↑  ראו: י"מ אלבוגן, התפילה בישראל בהתפתחותה ההיסטורית, תל אביב תשל"ב, עמ' 199-197; J. Neusner, A History of the Jews in Babylonia, II, Leiden 1966, pp. 168-167; א"א אורבך, ההלכה מקורותיה והתפתחותה, גבעתיים 1984, עמ' 197.
6. ↑  בבלי, סנהדרין, ה, א
7. ↑  תלמוד בבלי, מסכת זבחים, דף ק"ב, עמוד א' "האי דינא מרבי אלעזר ברבי שמעון גמירנא"
8. ↑  תלמוד בבלי, מסכת פסחים, דף קי"ב, עמוד א', לפי גרסת רבינו חננאל ורק"ס שהוא ציווה את רב שלושה דברים, ובתלמוד בבלי, מסכת כתובות, דף ק"ד, עמוד א' "אמר רב העיד רבי ישמעאל ברבי יוסי לפני רבי בשם אביו". וראו גם הערה הבאה
9. ↑  תלמוד בבלי, מסכת ברכות, דף כ"ז, עמוד א' "בצד עמוד זה התפלל ר"י ברבי יוסי, כי אתא עולא אמר לא רבי ישמעאל ברבי יוסי אלא רבי אלעזר ברבי יוסי"
10. ↑  תולדות תנאים ואמוראים בערך "רב".
11. ↑  תלמוד בבלי, מסכת שבת, דף פ"ג, עמוד א', וכן כתב בתולדות תנאים ואמוראים שם והרב אהרון היימן במחקרו
12. 1 2  תלמוד בבלי, מסכת פסחים, דף קי"ג, עמוד ב'.
13. ↑  תלמוד בבלי, מסכת זבחים, דף ט', עמוד ב'.
14. ↑  אהרן היימן, על פי תלמוד בבלי, מסכת חולין, דף ק"י, עמוד א', ובניגוד לגרסה השגויה לדעתו בתלמוד בבלי, מסכת בבא מציעא, דף פ"ז, עמוד א'.
15. ↑  תלמוד בבלי, מסכת עירובין, דף ח', עמוד ב'.
16. 1 2 3  תלמוד בבלי, מסכת יומא, דף פ"ז, עמוד א'.
17. ↑  תלמוד בבלי, מסכת ביצה, דף כ"ד, עמוד ב'
18. ↑  ספר הקבלה להראב"ד עמ' 57, רב שרירא גאון בספר היוחסין
19. ↑  תלמוד בבלי, מסכת שבת, דף ק"ח, עמוד א'
20. ↑  תלמוד בבלי, מסכת קידושין, דף מ"ד, עמוד ב' וברש"י
21. ↑  ראו למשל תלמוד בבלי, מסכת עירובין, דף צ', עמוד ב'.
22. ↑  תלמוד בבלי, מסכת חולין, דף נ"ט, עמוד א', תלמוד בבלי, מסכת נדה, דף ס"א, עמוד א', תלמוד בבלי, מסכת יבמות, דף קכ"א
23. ↑  תלמוד בבלי, מסכת בבא קמא, דף קי"ז, עמוד א'.
24. ↑  הרקע המדיני ופעילותו של רב בבבל: פעילותו של רב-נגד השפעת דת מזדא משה בר
25. ↑  תלמוד בבלי, מסכת גיטין, דף י"ז, עמוד א'.
26. ↑  תלמוד בבלי, מסכת שבת, דף י"א, עמוד א'. הערוך, ערוך השלם, עמ' 340, ערך חבר2, מפרש: '...ולא תחת חבר... שאף על פי שחבר מציר הרבה יש לו אימת ממשלה. והליסטין ופריצי העם יראין ממנה וכו' '. ושם, עמ' 339 הוא מפרש: 'תחת סתם[!] גוי ולא תחת חבר. שהיו פרסיים קורין לכומרין חברין. והיו אותן חברין רעים מאוד ומצרין לישראל'..
27. ↑  תלמוד בבלי, מסכת חולין, דף ק"י, עמוד א'
28. 1 2  תלמוד בבלי, מסכת שבת, דף קל"ח, עמוד ב'.
29. ↑  משה בר, במאמר הרקע המדיני ופעילותו של רב בבבל: פעילותו של רב-נגד השפעת דת מזדא.
30. ↑  הרקע המדיני ופעילותו של רב בבבל: דרשותיו של רב בשבח התורה מוריה ותלמידיה, משה בר
31. ↑  תלמוד בבלי, מסכת מגילה, דף ט"ז, עמוד ב'
32. ↑  תלמוד בבלי, מסכת סנהדרין, דף צ"א, עמוד ב'
33. ↑  ספר תהלים, פרק ק"ה, פסוק ט"ו.
34. ↑  תלמוד בבלי, מסכת שבת, דף קי"ט, עמוד ב'.
35. ↑  ראו בארוכה: מ' אברבך, החינוך היהודי בתקופת המשנה והתלמוד, ירושלים, תשמ"ג.
36. ↑  הרב אהרן הימן, "רב", **תולדות תנאים ואמוראים**, לונדון, תר"ע, באתר ויקיטקסט
37. ↑  תלמוד ירושלמי, מסכת בבא בתרא, פרק ה', הלכה ה'
38. ↑  תלמוד בבלי, מסכת יומא, דף כ', עמוד ב'.
39. 1 2  סדר הדורות בערך רב
40. ↑  תלמוד בבלי, מסכת גיטין, דף ו', עמוד א'.
41. ↑  תלמוד בבלי, מסכת כתובות, דף ק"ו, עמוד א'.
42. ↑  תלמוד בבלי, מסכת חולין, דף קל"ז, עמוד ב'. לפי רש"י, מסכת יבמות, דף נ"ז, עמוד ב', השם 'אבא' מורה גם על מעמדו החשוב
43. ↑  "רב ארוך בדורו הוה" -תלמוד בבלי, מסכת נידה, דף כ"ד, עמוד ב'
44. ↑  סדר הדורות, ערך: "רב", בשם כנסת ישראל (ספר) חלק ג' סוף סעיף ג'
45. ↑  תלמוד בבלי, מסכת סוכה, דף כ"ו, עמוד ב'.
46. ↑  פרק ב' מהלכות דעות. ובכסף משנה תמה מה המקור לדבריו.
47. ↑  תלמוד ירושלמי, מסכת תענית, פרק ד', הלכה ב' (דפוס וילנא: דף דף "כ, עמוד ב')
48. ↑  תלמוד בבלי, מסכת כתובות, דף ס"ב, עמוד ב'
49. ↑  תלמוד בבלי, מסכת פסחים, דף ד', עמוד א'
50. ↑  תלמוד בבלי, מסכת מועד קטן, דף כ', עמוד א'-ב
51. ↑  במאמר "רב בן-אחי ר’ חייה גם בן-אחותו? (פרט אחד לתולדות הנוסח של הבבלי)" בספר חנוך ילון (תשכ"ג) עמ' 281-337.
52. ↑  תשג"ק סי' עא.
53. ↑  תלמוד בבלי, מסכת סנהדרין, דף ה'.
54. ↑  תלמוד ירושלמי, מסכת חגיגה, פרק א', הלכה ח'.
55. ↑  תוספות, מסכת כתובות, דף ח', עמוד א'
56. ↑  ברייתות במסכת כתובות, דף פ"א, עמוד א', ובמסכת חולין, דף פ"ד, עמוד ב', וכן בכמה מדרשי הלכה ועוד.
57. ↑  תלמוד בבלי, מסכת סנהדרין, דף ל"ו, עמוד ב'.
58. ↑  תוספות, מסכת בבא בתרא, דף ס"ב, עמוד א'.
59. ↑  תלמוד בבלי, מסכת ברכות, דף ס"ב, עמוד א'.
60. ↑  להרחבת הדיון באירוע זה ראו: דניאל בויארין, "הבשר שברוח - שיח המיניות בתלמוד", עם עובד, 1999, עמ' 129-126
61. ↑  תלמוד בבלי, מסכת שבת, דף קנ"ב, עמוד א'.
62. ↑  מגילת קהלת, פרק י"ב, פסוק ה'.
63. ↑  פירוש רש"י: "ותפר האביונה" - חמדת תאות נשים שאינו נזקק לנשים לתשמיש אביונה תאוה כמו (דברים א כו) וְלֹא אֲבִיתֶם, (תהלים קיט קעד) תָּאַבְתִּי לִישׁוּעָתְךָ.
64. ↑  תלמוד בבלי, מסכת שבת, דף כ', עמוד א'.
65. 1 2  תלמוד בבלי, מסכת חולין, דף קי"א, עמוד ב'.
66. ↑  תלמוד ירושלמי, מסכת יבמות, פרק ד', הלכה ט"ו, מסכת קידושין, פרק ג', הלכה י"ב.
67. ↑  מובאים בפרק "אמרותיו".
68. ↑  תלמוד בבלי, מסכת ברכות, דף כ"ט, עמוד ב'.
69. ↑  מאמרו של היימן אודותיו.
70. ↑  תלמוד בבלי, מסכת יבמות, דף ס"ג, עמוד א'.
71. ↑  תלמוד בבלי, מסכת פסחים, דף קי"ג, עמוד א'.
72. ↑  אחד עשר בניו, חתניו: רמי בר חמא שהיה חותנו של רב אשי שלפי דעה אחת היה אביו של מר בר רב אשי, חתן נוסף - מר עוקבא בר חמא, וחתן אחר רבא גם הוא אביהם של כמה אמוראים
73. ↑  סדר הדורות, ראו שם
74. ↑  סנהדרין מז ב
75. ↑  תלמוד בבלי, מסכת נדה, דף ל"ו, עמוד ב'.
76. ↑  משנה, מסכת אבות, פרק ב', משנה י'.
77. ↑  תוספות, מסכת נדה, דף ל"ו, עמוד ב'
78. ↑  "רב הונא" באתר בית חב"ד.
79. ↑  תלמוד בבלי, מסכת שבת, דף קנ"א, עמוד א', תלמוד בבלי, מסכת פסחים, דף ט"ז, עמוד א', תלמוד בבלי, מסכת גיטין, דף נ"ב, עמוד ב', תלמוד בבלי, מסכת סוטה, דף מ"ו, עמוד ב'.
80. ↑  תלמוד בבלי, מסכת בבא קמא, דף כ"ז, עמוד ב' ובתוספות.
81. ↑  תלמוד בבלי, מסכת בבא קמא, דף קי"ט, עמוד א'.
82. ↑  תלמוד בבלי, מסכת שבת, דף כ', עמוד א', תלמוד בבלי, מסכת בבא מציעא, דף קט"ז, עמוד ב', תלמוד בבלי, מסכת זבחים, דף ע"ד, עמוד א'.
83. ↑  תלמוד בבלי, מסכת מגילה, דף י"ח, עמוד ב'.
84. ↑  שבת קטז א
85. ↑  תלמוד בבלי, מסכת עבודה זרה, דף ל', עמוד א' לפי לישנא קמא
86. ↑  עבודה זרה כ א
87. ↑  עבודה זרה י ב
88. ↑  מתוך ספר האורה לרש"י
89. 1 2  תלמוד בבלי, מסכת יומא, דף פז עמוד א
90. ↑  ההרצאה עסקה בשאלת היחס לגרמניה הנאצית, כאשר הפוגע מבקש להתנצל. ההרצאה מופיעה בספר "תשע קריאות תלמודיות" 2001.
91. 1 2  תלמוד בבלי, מסכת כתובות, דף כ"ב, עמוד א'.
92. ↑  ספר שמות, פרק כ"ב.
93. ↑  תלמוד בבלי, מסכת בבא קמא, דף ס"ד, עמוד ב'.
94. ↑  שולחן ערוך, חושן משפט, סימן א'
95. ↑  סוגיה שמופיעה גם במסכת בבא קמא, דף מ"ו, עמוד ב'
96. ↑  אף על פי שנפוץ היה הבדל במחירי השוורים משני הסוגים הללו, על פיו ניתן לברר מה הייתה כוונת הקונה והמוכר בעסקה, בכל זאת, כך מוסבר בתלמוד, מדובר במקרה בו לא היה הבדל, או שמכל סיבה אחרת לא ניתן היה להוכיח מהמחיר מה הייתה הכוונה שעמדה בבסיס העסקה.
97. ↑  אודות דעתו של רב יפורט בפסקה **שיטת האמורא רב**.
98. ↑  תלמוד בבלי, מסכת יבמות, דף ל', עמוד א'.
99. ↑  מסכת ערובין, דף פ"ט, עמוד א'.
100. ↑  משנה, מסכת שבת, פרק ו', משנה א'.
101. ↑  תלמוד בבלי, מסכת שבת, דף נ"ז, עמוד א'.
102. 1 2  תלמוד בבלי, מסכת שבת, דף י', עמוד ב'.
103. 1 2  תלמוד בבלי, מסכת שבת, דף י"א, עמוד א'.
104. ↑  בפירוש רבי מנחם המאירי שם: "לעולם יהא אדם מתפלל בשלומה של מלכות ולא יהרהר אחריהם, אף על פי שראה לפעמים מצד פעולותיהם דברים שהם שלא כהוגן למראה עיניו, אלא יהפך בזכותם ויכריעם לכף זכות כמה שאפשר לו, שלא ניתנה כוונתם להיות נודעת לשעתה".
105. ↑  תלמוד בבלי, מסכת תענית, דף כ"ז, עמוד א'.
106. ↑  תלמוד בבלי, מסכת בבא בתרא, דף ב', עמוד ב'.
107. ↑  על פי רמב"ם בהקדמתו לספר זרעים; יצחק אברבנאל בהקדמת נחלת אבות; שבילי אמונה נתיב ח'
108. ↑  תלמוד בבלי, מסכת חולין, דף ס"ו, עמוד א'
109. ↑  תלמוד בבלי, מסכת גיטין, דף ס"ז

| **אמוראי בבל** |
| --- |
| הדור הראשון (עד 250) | אבא בר אחא בר סלא מכפרי • אבוה דשמואל • איו • אליעזר זעירא • רב אסי • גניבא • רב יחזקאל • רב יצחק בר אבדימי • רב כהנא • מר עוקבא • קרנא • רב • רב שילא • שמואל |
| הדור השני (עד 280) | רבי אבא בר אחא • אבימי • רבי אבין נגרא • רב אחא ברדלא • אשיאן בר נדבך • רב ברונא • רב גידל • רב הונא • רב המנונא • רב המנונא סבא • רב חייא בר אשי • רבי חייא בר גמדא • רבי חייא בר יוסף • רב חיננא בר שלמיא • רב חלקיה בר טובי • רב חנא בר ביזנא • רב חנא בר חנילאי • רב חמא בר גוריא • רב חנן בר אמי • רב חנן בר רבא • רב חננאל • רב חסדא • רבי טבלא • רבי יהודה בר חביבא • רב יהודה • רב יוסף בר אבא • רב יחיאל • ייבא חמוה דאשיין בר נדבך • רב יצחק בר אבדימי • רב יצחק בר שמואל בר מרתא • רב ירמיה בר אבא • רב כהנא • רב מתנה • רב עינא • רב עמרם חסידא • רב עמרם • רב ענן • רב קטינא • רב חנא בגדתאה • רבה בר אבוה • רבה בר ירמיה • רמי בר יחזקאל • רבי שמעון חסידא • רב תחליפא בר אבדימי |
| הדור השלישי (עד 310) | רבי אבא • אבא אומנא • רבי אבא בר פפא • אבימי בר פפי • רב אחא בר אדא • רב אחא בר יעקב • רב אחא בר עויא • רב דימי • רב דימי בר יוסף • רב הונא בר חייא • רב המנונא • רבי זירא • רבי חייא בר אמי • חייא בר רב • רבי חלבו • רב חנא בר ביזנא • רב חסדא • רב יוסף • רב יוסף בר חמא • רב יעקב מנהר פקוד • רבי יצחק בר אבא • רב יצחק בר אשיאן • רבי יצחק • רב נחמן • רב סחורה • רבא בר מחסיא • רבה בר רב שילא • רבה בר בר חנה • רבה בר נחמני • רבה בר רב הונא • רבין בר רב אדא • רבין בריה דרב נחמן • רבנאי • רמי בר אבא • רב שיזבי • רב שמואל בר יהודה • רב שמואל בר רב יצחק • רב ששת |
| הדור הרביעי (עד 340) | אבא בר מרתא • אביי • אבימי בן רחבה • רבי אבין • רב אחא בר רב הונא • רב אחא בר יוסף • רב אחדבוי בר אמי • רב אחא בר יעקב • רב אידי בר אבין • רב ביבי • רב דימי • רב הונא (הכהן) • רב הונא בר חיננא • רב הונא בר יהודה • רב הונא בריה דרב איקא • רב זביד מנהרדעא • רב זביד • רב חייא בר אבין • רב חייא בר אמי • רב יהודה אחוה דרב סלא חסידא • רב ייבא סבא • רב יצחק בריה דרב יהודה • רב כהנא מפום נהרא • מר בריה דרבנא • רב מרי בר רחל • רב סחורה • רב סעורם • רב ספרא • רב עוקבא בר חמא • עיפא • רבא • רבה בר עולא • רבה בר רב חנן • רחבה דפומבדיתא • רב רחומי הראשון • רמי בר חמא • רפרם בר פפא • רב שימי מחוזנאה |
| הדור החמישי (עד 380) | אבימי מהגרוניא • רב אדא בר אבא • רב אחא בר רב איקא • אמימר • רב שימי בר אשי • רב ביבי בר אביי • רב דימי מנהרדעא • רב הונא בריה דרב נתן • רב הונא בריה דרב יהושע • רב חמא • יהודה בר מרימר • רב יוסף בר אמי • מר ינוקא ומר קשישא בני רב חסדא • רב משרשיא • רב נחמן בר יצחק • רב פנחס • רב פפא • רב פפי • רב בר שבא • מר שמואל מר • רב שמעיה בר זעירא |
| הדור השישי (עד 430) | רב אהרן • רב אחא בר אביי • רב אחא בריה דרב אויא • רב אחא מדפתי • רב אידי בר אבין • רב אשי • רב גמדא • רב הונא בר מנוח • מר זוטרא • רב חביבי מחוזנאה • רב יימר • רב כהנא • מרימר • רב נחמיה בריה דרב יוסף • רב נחמן בר רב הונא • רבא בריה דרבה • רבינא • רמי בר אבא • רפרם |
| הדור השביעי (עד 465) | רב אבהו • רב אחא בריה דרבא • אמימר בר מר ינוקא • רב חנינא מסורא • יהודה בר מרימר • רב יוסף בריה דרבא • מר בר רב אשי • רב סמא בריה דרבא • רב רחומי השני • רפרם |
| הדור השמיני (עד 500) | רב אחאי • רבה יוסי • רבה תוספאה • רבינא האחרון • רב רחומי השלישי • שמואל בריה דרב אבהו |
| זמנם לא ידוע | רב אבדימי בר חמא בר חסא • אבימי בר נאזי |
| לרשימת אמוראי ארץ ישראל |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007312801505171
* GND: 1048713245
* ISNI: 0000 0000 7028 7757
* LCCN: n84214393
* VIAF: 98135311
* WorldCat: lccn-n84214393

 |